เอดีบียกนิ้วให้เศรษฐกิจไทยเติบโตเกินเป้า
เอดีบีชมเศรษฐกิจฟื้นตัวดี ด้านปลัดคลังโปรยยาหอมขอให้ช่วยหนุนการพัฒนาระบบการเงินฐานรากของไทยต่อ
17 ส.ค. 2554

เอดีบีชมเศรษฐกิจฟื้นตัวดี ด้านปลัดคลังโปรยยาหอมขอให้ช่วยหนุนการพัฒนาระบบการเงินฐานรากของไทยต่อ 
นายอารีพงศ์ ภู่ชอุ่ม ปลัดกระทรวงการคลัง ในฐานะหัวหน้าคณะผู้แทนไทย และผู้ว่าการสำรองของไทยในธนาคารพัฒนาเอเชีย (เอดีบี) เปิดเผยว่า ในการหารือกับนายฮารูฮิโกะ คูโรดะ ประธานเอดีบี เมื่อวันที่ 4 พ.ค. ทางเอบีดีได้แสดงความยินดีที่เศรษฐกิจไทยสามารถฟื้นตัวดีและชื่นชมกับความสำเร็จในความร่วมมือด้านต่างๆ ซึ่งรวมถึงความร่วมมือในการลงทุนโครงการไฟฟ้าพลังงานแสงอาทิตย์ (Solar Project) ที่เอดีบีมีส่วนสนับสนุนการลงทุนกับภาคเอกชนในประเทศไทย 
ทั้งนี้ ที่ผ่านมาเอดีบีได้สนับสนุนโครงการต่างๆ ในประเทศไทย เช่น ความช่วยเหลือทางวิชาการด้านการพัฒนาตลาดทุน และการร่วมลงทุนระหว่างภาครัฐและภาคเอกชน (Public Private Partnership : PPP) อีกทั้งโครงการเงินกู้เพื่อฟื้นฟูเศรษฐกิจและพัฒนาโครงสร้างพื้นฐาน โดยจะนำมาใช้ในการพัฒนาด้านสาธารณสุข เช่น การซื้อเครื่องมือแพทย์ 
นายอารีพงศ์ ยังได้กล่าวถึงความสำคัญในการพัฒนาระบบการเงินฐานรากในประเทศไทย เพื่อลดช่องว่างระหว่างคนรวยกับคนจน ซึ่งกระทรวงการคลังภายใต้สำนักงานเศรษฐกิจการคลังได้จัดตั้งสำนักใหม่ คือ สำนักนโยบายพัฒนาระบบการเงินภาคประชาชนเพื่อดูแลเรื่องดังกล่าวนี้ จึงขอให้เอดีบีสนับสนุนการพัฒนาระบบการเงินฐานรากในประเทศไทยต่อไป